山水屏
作者：曾鞏
朝代：宋

paragraphs: 吳縑落寒機，舒卷光亂目。
秋刀剪新屏，尺寸隨折曲。
搜羅得珍匠，徙倚思先屬。
經營頃刻內，千里在一幅。
定視乃漸通，紀數難迫促。
山亂若無窮，負抱頗重複。
高棱最當中，桀大勢尤獨。
回環衆峰接，趨向若奔伏。
矜雄跨九州，爭險掛星宿。
深疑雪霜積，暗覺烟霧觸。
泉源出青冥，漲潦兩崖束。
歷遠始紆徐，派別輸衆谷。
輕舟漾其間，沿泝無緩速。
微尋得修逕，側起破蒼麓。
遠到無限極，窮升犯雲族。
遊子定何之，顧眄停馬足。
盤石長自閑，空原偶誰築。
塵氛見荒林，物色存古俗。
粲粲弄幽花，蒼蒼蔭嘉木。
遺牛上岩顛，驚麏出槎腹。
鮮明極萬狀，指似才一粟。
雖從人力爲，頗類陰怪續。
深堂得欹眠，高枕生遠矚。
餘光耀衾幬，清意凝幔褥。
愚訶世幸略，慵卧嗜尤酷。
因能助佳夢，肯顧躋杲旭。
將相有時材，溪岩真我欲。
儒林耻未博，俗阱思自贖。
婚嫁累苟輕，耕釣吾已卜。
圖屏持自慰，寤寐心思逐。